钦定古今图书集成/理学汇编/学行典/第064卷 > 朱子大全集 > 《答吴晦叔》
## 钦定古今图书集成/理学汇编/学行典/第064卷 > 朱子大全集 > 《答吴晦叔》

人心私欲之说，如来教所改字极善。本语之失，亦是。
所谓本原未明了之病，非一句一义见不到也。但愚
意犹疑向来妄论，引“必有事”之语，亦未的当。盖舜禹
授受之际，所以谓人心私欲者，非若众人所谓私欲
者也。但微有一毫把捉底意思，则虽云本是道心之
发，然终未离人心之境。所谓动以人则有妄，颜子之
有不善，正在此闲者是也。既曰有妄，则非私而何？须
是都无此意思，自然从容中道，才方纯是道心也。“必
有事焉”，却是见得此理，而存养下工处，与所谓纯是
道心者盖有闲矣。然既察本原，则自此可加精一之
功，而进夫纯耳，中闲尽有次第也。惟精惟一，亦未离
夫人心，特须如此克尽私欲，全复天理。倘不由此，则
终无可至之理耳。